Cirka 120 kursister er lige nu på en uges aktiv familieferie på Nordjyllands Idrætshøjskole. Da vi kigger forbi, er aktiviteten størst omkring og oppe i det store klatreområde. Marie Andersen og hendes søn Gustav på 13 år har fået sikkerhedsudstyr på og er klar til at klatre op i de meget høje master. - Det er noget andet end at være på charterferie. Man er aktiv hele tiden, og det er faktisk meget fedt, lyder det fra Gustav, inden han med carabinhager som sikkerhed klatrer mere end 20 meter op i luften for at kaste sig ud i noget der ligner frit fald. Ud over den udfordrende klatring er der ture ud i den nordjyske natur, foredrag, boldspil, sang og musik og fællesspisning på programmet. Kort og godt samvær og nærvær. - Det er virkelig en god oplevelse. Tiden går rigtig dejlig langsomt, siger Marie Andersen og balancerer ud på en 10 centimeter bred planke højt hævet over jorden. Nordjyllands Idrætshøjskole melder alt udsolgt på de i alt fire familiesommerkurser, der alle holdes i juli. Og sådan er det på alle landets folkehøjskoler, lyder det fra deres forening. Tallene viser, at næsten 30.000 hvert år deltager i korte ugekurser på højskolerne. Med en voksenbetaling på 4000-5000 kroner og cirka det halve for børn skæpper de korte kurser godt i højskolernes kasser. Og mange højskoler ville ikke kunne eksistere uden dem. - Vi er meget glade for familiekurserne. Dem kunne vi ikke undvære, siger viceforstander Karsten Nielsen. Maries forældre er også med på kursus. Faktisk er det dem, der har haft den store tegnebog fremme. - Vi har tidligere inviteret familien med på charterferie på Lanzerote, men nu skulle vi prøve noget andet, og det ser heldigvis ud til at falde i god jord, siger den glade giver Jytte Lauridsen.

Referat:
Nordjyllands Idrætshøjskole kan melde alt udsolgt på de fire kurser af en uges varighed.